Σούπα γιαουρτιού με ρύζι και ρεβύθια
Μια υπέροχη σούπα, απλή και εύκολη, στην οποία μπορούμε αν θέλουμε να προσθέσουμε και λίγο βρασμένο και ψιλοκομμένο ψαχνό κοτόπουλου, καθώς και άνηθο ή μαϊντανό.
150 γρ. ρεβύθια (κατά προτίμηση ντόπιων ποικιλιών, όπως Λήμνου ή Αμοργού), μουλιασμένα αποβραδίς σε νερό και καλά στραγγισμένα, 100 γρ. ρύζι νυχάκι, μουλιασμένο για 1 ώρα σε νερό και καλά στραγγισμένο, 1.500 ml νερό (φροντίζουμε να το διατηρήσουμε ζεστό), 1 φύλλο δάφνης, κατά προτίμηση φρέσκο, 500 γρ. πρόβειο γιαούρτι, με την πέτσα, ο χυμός και το ξύσμα από 1 λεμόνι, 2 κρόκοι αυγών, 2 κουτ. σούπας (κοφτές) αλεύρι για όλες τις χρήσεις, 30 γρ. βούτυρο κατά προτίμηση πρόβειο, αλάτι, φρεσκοτριμμένο πιπέρι, 40 γρ. βούτυρο, κατά προτίμηση πρόβειο, 1 κουτ. γλυκού μπούκοβο καυτερό ή γλυκό (ανάλογα με τα γούστα), 2 κουτ. γλυκού δυόσμος ξερός, τριμμένος
Σε μια κατσαρόλα με άφθονο νερό βράζουμε τα ρεβύθια σε μέτρια προς δυνατή φωτιά για περίπου 1 ώρα και 30 λεπτά, μέχρι να μαλακώσουν καλά, αλλά να μη λιώσουν. Τα στραγγίζουμε και τα αφήνουμε στην άκρη.Σε άλλη κατσαρόλα ζεσταίνουμε το βούτυρο σε μέτρια φωτιά και σοτάρουμε το ρύζι για 1-2 λεπτά, ανακατεύοντας, μέχρι να γυαλίσει. Ρίχνουμε τον ζεστό ζωμό ή το νερό, αλατοπίπερο, χαμηλώνουμε λίγο τη φωτιά και σιγοβράζουμε για περίπου 15 λεπτά ή μέχρι να γίνει το ρύζι.Σε ένα βαθύ μπολ χτυπάμε τους κρόκους με το σύρμα μέχρι να αφρατέψουν ελαφρώς. Προσθέτουμε σταδιακά τον χυμό λεμονιού, το αλεύρι και το γιαούρτι, χτυπώντας συνεχώς με το σύρμα μέχρι να σχηματιστεί μια ομοιογενής κρέμα.Μόλις γίνει το ρύζι, τραβάμε την κατσαρόλα από τη φωτιά και αφήνουμε για 5 λεπτά να κρυώσει ελαφρώς. Με μια κουτάλα της σούπας παίρνουμε όσο περισσότερο ζωμό από την κατσαρόλα μπορούμε και τον ρίχνουμε σταδιακά στο μείγμα γιαουρτιού, συνεχίζοντας το ανακάτεμα, όπως κάνουμε και με το αυγολέμονο, μέχρι το μείγμα να ζεσταθεί καλά.Ρίχνουμε στην κατσαρόλα με το ρύζι τα βρασμένα ρεβίθια και τη ζεστή κρέμα γιαουρτιού και ξαναβάζουμε την κατσαρόλα σε μέτρια προς χαμηλή φωτιά. Σιγομαγειρεύουμε για 2-3 λεπτά, ανακατεύοντας συνεχώς και απαλά. Κατεβάζουμε από τη φωτιά, ρίχνουμε τη δάφνη και το ξύσμα λεμονιού και αφήνουμε τη σούπα να σταθεί για περίπου 10 λεπτά.Σε ένα τηγανάκι ζεσταίνουμε το βούτυρο σε μέτρια φωτιά μέχρι να λιώσει. Προσθέτουμε τον δυόσμο και το μπούκοβο και ανακατεύουμε για 1 λεπτό, μέχρι το βούτυρο να κοκκινίσει.Μοιράζουμε τη σούπα σε βαθιά πιάτα και από πάνω με ένα κουτάλι ραντίζουμε με το αρωματικό κόκκινο βούτυρο. Συνοδεύουμε με ζεστό προζυμένιο ψωμί. 
Γαλακτοκομικά,Γιαούρτι,Ρεβύθια,Ρύζι